Adjunkminister gekaap, in veld gelosFoto: Flickr/GovernmentZA Thabang Makwetla, adjunkminister van justisie en korrektiewe dienste, is Sondagaand deur vier gewapende mans gekaap. Die kapers het vir ure met die adjunkminister en twee veiligheidswagte rondgery voordat hulle uiteindelik in ŉ bos naby Brits in Noordwes afgelaai is. Ntime Skhosana, Makwetla se woordvoerder, het aan Maroela Media vertel die voorval het omstreeks 19:30 plaasgevind. “Die adjunkminister het iemand in die Life Riverfield-hospitaal in Fourways besoek. Hy was op pad uit en toe hy by die hek kom, is hy deur vier mans met klapmusse oorrompel,” het Skhosana gesê. Die aanvallers het Makwetla op die agtersitplek van sy motor inforseer en met hom na die sekuriteitstasie van die hospitaal gery. “Hul het twee van die hospitaal se wagte in die kattebak van die motor inforseer en met hul weggejaag,” het Skhosana vertel. Volgens Skhosana het hulle toe met Makwetla en die wagte na ŉ nabygeleë nedersetting gery en motors verwissel om glo met Makwetla se voertuig se opsporingstelsel te peuter. Hulle het hom daar van sy selfoon, beursie en ander persoonlike besittings beroof en met hom na ŉ kitsbank gery waar hy geld moes trek. Skhosana het gesê die presiese bedrag wat onttrek is sal deel uitmaak van die polisie se ondersoek. “Die mans het vir ure met hulle rondgery en hulle Maandag omstreeks 03:00 in ŉ veld ver van die pad naby Brits afgelaai en aangesê om te hardloop,” het Skhosana verduidelik. Makwetla en die twee wagte het na ŉ nabygeleë nedersetting geloop omdat daar nie veel voertuie daardie tyd van die oggend op die pad is nie en het toe uiteindelik by ŉ man wat sonder petrol gaan staan het langs die pad aangekom. “Die man het gelukkig ŉ selfoon gehad en Makwetla het die naaste polisiestasie [Ga-Rankuwa] gebel en hulle het iemand na die toneel uitgestuur.” Makwetla kon volgens Skhosana by die Ga-Rankuwa-polisiestasie daarin slaag om Khomotso Phahlane, die waarnemende polisiehoof, in die hande te kry en hy het die saak van daar af hanteer en verskeie spanne na die toneel gestuur. ŉ Saak van kaping is aanhangig gemaak. “Makwetla is ongedeerd en vandag weer op sy pos,” het Skhosana gesê.